**Patrik Antonius** (s. 13. joulukuuta 1980 Helsinki) on suomalainen Monacossa asuva pokeriammattilainen. Nuorena Vantaan Hakunilasta kotoisin oleva Antonius pelasi tennistä kansallisella tasolla ja teki opiskeluaikoinaan satunnaisesti myös mallintöitä. Patrik Antoniusta pidetään yhtenä maailman parhaista nettipokerin pelaajista. Tunnetuimmat hänen nettipokerinimimerkeistään ovat FinddaGrind, Luigi66369 ja CryMeARiver8, joilla hän pelasi Full Tilt Pokerin nettipokerihuoneella, sekä -Antonius- ja @Antonius-nimimerkit, joilla hän pelasi Martinspoker.com-pokerihuoneella.

Pokeriuransa Antonius aloitti asepalveluksen suoritettuaan hieman yli parikymppisenä aluksi pelailemalla Helsingin kasinolla. Tuolloin hän opiskeli liiketaloutta Stadiassa ja harkitsi ryhtymistä pokeriammattilaiseksi. Antonius sijoitti nettipokeriin muutaman sata Yhdysvaltain dollaria, ja ne kasvoivat parin kuukauden aikana 20 000 dollariin. Tämän jälkeen Antonius lähti opiskelemaan englantia Yhdysvaltoihin, jossa ollessaan hän voitti nettipokerista parissa kuukaudessa 120 000 dollaria. Suomeen palattuaan hän voitti lisää ja pelikassa kasvoi 350 000 dollarin suuruiseksi. Ensimmäisen suuren turnausvoittonsa Antonius saavutti 2005, jolloin hän voitti Itävällan Badenissa lokakuussa 2005 ensimmäisenä suomalaisena European Poker Tourin osakilpailun. Voittosumma ykköstilasta oli 288 000 dollaria.

Vuosi 2005 oli Antoniukselle merkittävä. Hän ansaitsi ensimmäiset kansainvälisesti merkittävät pokeriturnaussaavutuksensa: kolmas sija Barcelona Openissa, Scandinavian Openin voitto ja yli miljoonan dollarin arvoinen toinen sija World Poker Tourin Bellagio Five Diamond Classic -turnauksessa. Antoniuksen rahakkain sijoitus vuonna 2006 oli WSOP:n $50,000 H.O.R.S.E. -turnauksen yhdeksäs tila (palkintosumma 205 920 dollaria). WSOP:ssa Antoniuksen paras sijoitus on vuonna 2007 saavutettu kolmas tila pot limit omahan maailmanmestaruusturnauksesta.

Patrik Antoniusta sponsoroi aluksi nettipokerihuone Martinspoker (Team Martinspoker). Kesäkuusta 2008 lähtien Antonius pelasi Full Tilt Pokerin "Team Full Tiltin" jäsenenä

Lokakuussa 2019 Antoniuksen pokeriuran turnausansiot ylittivät 12 miljoonaa dollaria. Internetin käteispeleissä Highstakesdb on tilastoinut Patrik Antoniukselle vuoden 2007 alusta lähtien yli 11 miljoonan dollarin voitot.

Patrik Antonius esiintyi *High Stakes Poker* -televisio-ohjelman kolmannella (ensiesiintyminen 12. jaksossa), neljännellä (ensiesiintyminen 11. jaksossa) ja viidennellä tuotantokaudella, sekä *Poker After Dark* -pokeriohjelman ensimmäisellä tuotantokaudella vuonna 2007. Patrik on ensimmäinen suomalainen pokeriammattilainen, joka on esiintynyt Card Player Europe -lehden kannessa (vol. 3, no. 2).

Antonius teki historiaa voittamalla suurimman koskaan amerikkalaisessa livestreamissa voitetun potin 1,9 miljoonaa euroa *No Gamble, No Future "Cash of the Titans"* -turnauksessa helmikuussa 2023.

Perhe
-----

Antoniuksella ja hänen puolisollaan Mayalla on yksi tytär, 8. toukokuuta 2007 syntynyt Mila. Perhe muutti vuoden 2008 alussa Monte Carloon.

Lähteet
-------

1. ↑   : Patrik Antonius WSOP player profile World Series of Poker. Viitattu 4. marraskuuta 2022.
2. ↑  Patrik Antonius *The Hendon Mob*. Viitattu 30.10.2019. (englanniksi)
3. 1 2 3  HS:n kuukausiliite, helmikuu 2007, s. 33-47
4. ↑   (Arkistoitu – Internet Archive)
5. ↑  BJ Nemeth: Patrik Antonius Signs with Team Full Tilt  1.6.2008. PokerNews.com. Viitattu 2.6.2008. (englanniksi)
6. ↑   : Patrik Antonius stats The Hendon Mob. Viitattu 30. lokakuuta 2019.
7. ↑  Patrik Antonius profile Highstakes DB.  Arkistoitu 1.8.2019. Viitattu 30.10.2019.
8. ↑  Suomalainen Patrik Antonius teki historiaa: Voitti alle minuutissa lähes 2 miljoonan euron potin suorassa lähetyksessä *www.iltalehti.fi*. Viitattu 24.2.2023.
9. ↑   (Arkistoitu – Internet Archive)
10. ↑
11. ↑  Patrik Antonius: Happy New Year *patrik-antonius.blogspot.com*.  4.1.2008. Viitattu 20.4.2008. (englanniksi)

Aiheesta muualla
----------------

* Viralliset kotisivut ja blogi
* Antoniuksen suomenkielinen haastattelu (Arkistoitu – Internet Archive)
* Patrik Antonius - Professional Poker Player Profile (Arkistoitu – Internet Archive)
* Patrik Antonius The Hendon Mob Poker Databasessa (englanniksi)